Ommaviy qirg‘in qurollari tarqalishining oldini olish va yadroviy hamda boshqa radioaktiv moddalarning noqonuniy aylanishiga yo‘l qo‘ymaslik sohasida hamkorlik bo‘yicha loyihani amalga oshirish choralari to‘g‘risida

O‘zbekiston Respublikasi Hukumati va Amerika Qo‘shma Shtatlari Hukumati o‘rtasida 2001-yil 5-iyundagi Mudofaa sohasidagi munosabatlarni rivojlantirish va ommaviy qirg‘in qurollari tarqalishining oldini olish sohasida hamkorlik to‘g‘risidagi bitim (keyingi o‘rinlarda — Bitim) va O‘zbekiston Respublikasi Davlat bojxona qo‘mitasi va Amerika Qo‘shma Shtatlarining Energetika vazirligi (keyingi o‘rinlarda — Ishtirokchilar) o‘rtasida 2017-yil 1-avgustdagi Yadroviy va boshqa radioaktiv moddalar noqonuniy aylanishining oldini olish sohasida hamkorlik to‘g‘risidagi o‘zaro anglashuv memorandumi (keyingi o‘rinlarda — Memorandum) bo‘yicha O‘zbekiston Respublikasining majburiyatlarini bajarish maqsadida:
 1. Quyidagilar:
 a) Bitim va Memorandum doirasida Amerika Qo‘shma Shtatlari Energetika vazirligi (keyingi o‘rinlarda — AQSh Energetika vazirligi) Yadroviy xavfsizlik bo‘yicha milliy ma’muriyat orqali O‘zbekiston Respublikasi Davlat bojxona qo‘mitasiga Davlat chegarasidan o‘tkazish punktlarida Ishtirokchilar bilan birgalikda aniqlanadigan maxsus yadroviy va boshqa radioaktiv materiallarning noqonuniy aylanishini aniqlash va oldini olish uchun mo‘ljallangan asbob-uskunalar va materiallar, shuningdek, o‘qitish va xizmatlar ko‘rsatish ko‘rinishida texnik ko‘maklashishi (keyingi o‘rinlarda — Loyiha);
 b) AQSh Energetika vazirligi tomonidan “Apogee/URSFSII” (AQSh) konsorsiumi Loyiha ijrochisi sifatida belgilangani;
 v) Loyihani amalga oshirish doirasida Bitim shartlariga muvofiq:
 AQSh Hukumati hisobidan import qilinadigan tovarlar (ishlar, xizmatlar) bojxona va boshqa majburiy to‘lovlar hamda yig‘imlardan ozod etilishi;
 “Apogee/URSFSII” (AQSh) konsorsiumi, uning pudratchi tashkilotlari, shuningdek, ushbu konsorsium va uning pudratchi tashkilotlarining xodimlari O‘zbekiston Respublikasi hududida undiriladigan soliqlar, yig‘imlar va boshqa majburiy to‘lovlarni to‘lashdan ozod etilishi;
 “Apogee/URSFSII” (AQSh) konsorsiumi va uning pudratchi tashkilotlari tomonidan O‘zbekiston Respublikasi hududida sotib olinadigan tovarlar va xizmatlar O‘zbekiston Respublikasi hududida undiriladigan soliqlarni to‘lashdan ozod etilishi ma’lumot uchun qabul qilinsin.
 2. O‘zbekiston Respublikasi Davlat bojxona qo‘mitasi Loyihani amalga oshirish uchun ijro etuvchi mas’ul organ etib belgilansin va unga o‘rnatiladigan asbob-uskunalardan samarali foydalanish, ularni hisobga olish va nazorat qilish uchun javobgarlik yuklansin.
 3. O‘zbekiston Respublikasi Tashqi ishlar vazirligi O‘zbekiston Respublikasi Davlat bojxona qo‘mitasining buyurtmanomalariga asosan Loyihada ishtirok etadigan xorijiy mutaxassislarga kirish vizalari Loyihani amalga oshirish muddatida konsullik yig‘imlar va boshqa yig‘imlar undirilmasdan rasmiylashtirilishini ta’minlasin. 
 4. O‘zbekiston Respublikasi Ichki ishlar vazirligi O‘zbekiston Respublikasi Davlat bojxona qo‘mitasining buyurtmanomalariga asosan Loyihani amalga oshirishga jalb qilinadigan xorijiy mutaxassislarga ko‘p martalik vizalar davlat boji undirilmasdan belgilangan tartibda berilishi va muddati uzaytirilishini, shuningdek, ularning vaqtincha turgan joyi bo‘yicha ro‘yxatga olinishi hamda muddati uzaytirilishini ta’minlasin.
 5. O‘zbekiston Respublikasi Davlat xavfsizlik xizmatining Chegara qo‘shinlari O‘zbekiston Respublikasi Davlat bojxona qo‘mitasining buyurtmanomalariga asosan Loyihani amalga oshirish muddatida unda ishtirok etadigan xorijiy mutaxassislarga va jalb etiladigan pudratchi tashkilotlarning xodimlariga chegara o‘tkazish punktlariga kirish-chiqish imkoniyatini belgilangan tartibda ta’minlasin. 
 6. Loyihani amalga oshirish doirasida import qilinadigan asbob-uskunalar, sarflash va boshqa materiallar, butlovchi buyumlar, priborlar, ehtiyot qismlar va asboblar, istisno tariqasida, majburiy sertifikatlashtirish tartibotidan ozod etilsin.
 7. Mazkur qarorning ijrosini nazorat qilish O‘zbekiston Respublikasining Bosh vaziri A.N. Aripov va O‘zbekiston Respublikasi Prezidenti huzuridagi Xavfsizlik kengashi kotibi V.V. Maxmudov zimmasiga yuklansin.